Tampere pääsi pelilaudalle – "Yhdistää Afrikan tähden ja Trivial Pursuitin"

PELIT Uusi Tampere-peli yhdistää Afrikan tähden ja Trivial Pursuitin.

Jesper von Hertzenin Nähdään kosken rannassa valmistuu joulumarkkinoille. Petteri Mäkinen

Petteri Mäkinen

Tampereesta on julkaistu tietokilpailu-lautapeli.

Nähdään kosken rannassa on Tampere-versio vuonna 2011 julkaistusta Nähdään kellon alla -pelistä.

– Helsinki-pelin taustalla oli kotiseuturakkaus ja se, että olen aina tykännyt tietovisoista ja kartoista. Tämä peli yhdistää Afrikan tähden ja Trivial Pursuitin, kertoo pelin suunnittelija Jesper von Hertzen

– En ole varsinainen himolautapelaaja, mutta kuitenkin sen verran konservatiivinen, että toteutin tämän lautapelin muodossa. Mobiilisovellukset sun muut eivät ole minun juttujani.

Tampereen versiossa pelin lähtöpaikkoja ovat Pispala, Pyynikki, Särkänniemi, Tammela ja Hatanpää.

Etenemään pääsee oikein vastatulla kysymyksellä ja voittaja on ensimmäisenä Hämeensillalle ehtinyt.

Kun Helsinki-pelin itsestään selvä tapaamispaikka eli maali asettui keskustatavaratalon kello alle, joutui Tampereen vastaavaa pohtimaan hieman pitempään. Apuna olivat tamperelaiset tuttavat.

– Muitakin vaihtoehtoja kuin kosken ranta Tampere-pelin maaliksi oli. Tammerkoski on kuitenkin Tampereen sydän ja syy, miksi Tampere on perustettu, selittää von Hertzen.

Kysymyskategorioita ovat rakennukset, patsaat ja piiput; kadut, puistot ja torit; historia ja ihmiset; viihde, urheilu ja kulttuuri; yritykset, ravintolat ja organisaatiot sekä luonto, keskustan ulkopuolelta. Kysymyskategoria ratkeaa noppaa heittämällä.

Von Hertzen korostaa, että Nähdään kosken rannassa ei ole lasten peli.

– Tämä on parhaimmillaan sellaisten ihmisten kesken, jotka tuntevat Tamperetta, mutta sopii myös sellaisille, jotka ovat kaupunkiin muuttaneet ja opettelevat paikkoja.

Helsinki-pelistä on myöhemmin ilmestynyt lapsille tarkoitettu kysymyspaketti ja lisäkysymyssarja. Helsinki-version tapaan myös Nähdään kosken rannassa -pelissä on mukana ruotsinkieliset kysymykset.

– Halusin Helsinki-pelille jatkoa ja Tampere oli luonteva suunta. Tampere on kaupunki, joka tuntuu oikealta kaupungilta, perustelee von Hertzen.